**Jeanne-Paule Marie "Jeanine" Deckers**, nada en Laeken (Bruxelas) o 17 de outubro de 1933 e finada en Wavre (Brabante) o 29 de marzo de 1985, máis coñecida como **Sœur Sourire** (en francés, "Sor Sorriso"), foi unha cantante e compositora belga, membro da orde dominicana co nome de **Irmá Luc Gabriel**. Obtivo fama en 1963 coa publicación da canción "Dominique", que chegou o número 1 nos Estados Unidos e noutros países. Debido a varias confusións sobre os termos dos seus contratos de gravación acabou na pobreza e sufriu unha crise de fe, deixando a orde, aínda que continuando a ser católica. Cometeu suicidio coa súa compañeira Annie Pécher.

Traxectoria
-----------

Tumba de Deckers e Pécher no cemiterio Cheremont en Wavre
Jeanne-Paule Marie Deckers naceu en Laeken, filla do dono dunha confeitería e foi educaca nunha escola católica de Bruxelas. A súa nai alegrouse cando decidiu unirse ás Guides Catholiques de Belgique (GCB). Cando tiña quince anos tivo unha premonición de que sería monxa. Comprou a súa primeira guitarra para tocar en actos da Guide. Entre 1954 e 1959, deu clases de escultura a mozos. Nun campamento no verán de 1959 coñeceu a Annie Pécher, de dezaseis anos, coa que desenvolveu unha estreita relación. Finalmente convenceuse de que a profesión do ensino non se axustaba a ela e deixouna. En setembro de 1959 entrou nas Irmás Misioneiras Dominicanas de Nosa Señora de Fichermont, na cidade de Waterloo, onde tomou o nome relixioso de "Irmá Luc Gabriel".

Mentres estaba no convento, escribía, cantaba e interpretaba as súas cancións, ben recibidas polas súas compañeiras e visitantes, polo que a súa superiora animouna a gravar un álbum que podía vender no convento. En 1961, gravou o álbum na Philips de Bruxelas; o sinxelo "Dominique" converteuse nun éxito internacional e en 1962 o álbum vendeu dous millóns de copias. A irmá Luc Gabriel converteuse nunha celebridade e adoptou o nome artístico de Sœur Sourire. Deu concertos e apareceu no programa *The Ed Sullivan Show* o 5 de xaneiro de 1964. "Dominique" foi a primeira canción dun artista belga que chegou ao número un de sinxelos nos Estados Unidos.

Deckers non viu moitos cartos pola súa fama mundial, e o seu segundo disco *Her Joys, Her Songs*, recibiu pouco interese. Moitas das súas ganancias foron a Philips e ao seu produtor, mentres que o resto foi directamente á súa congregación, que gañou polo menos 100 000 dólares en regalías. Situada entre dous mundos e cada vez máis en desacordo coa igrexa católica, Deckers abandonou o convento en 1966 para seguir unha vida como dominicana leiga.

Cando deixou o convento, a compañía discográfica fixo que deixase os nomes de "Sœur Sourire" e "The Singing Nun". Intentou seguir a súa carreira como "Luc Dominique". Cada vez máis frustrada polo que consideraba o fracaso da igrexa católica en implementar as reformas do Concilio Vaticano Segundo, publicou unha canción en 1967 defendendo o uso da contracepción titulada "Glory be to God for the Golden Pill". Isto levou a unha intervención da xerarquía católica en Montreal e cancelouse un dos seus concertos.

A pesar dos seus intentos, a carreira musical de Deckers non prosperaba e finalmente pasou a dar clases a mozos con discapacidades en Wavre, chegando a abrir o seu propio colexio para nenos autistas. Sufriu unha crise nerviosa, á que seguiron dous anos de psicoterapia.

Reconectou coa súa amiga de mocidade Annie Pécher, mentres estaba na Universidade de Lovaina. Pouco a pouco desenvolveron unha relación moi íntima, e compartiron un apartamento ata o seu pasamento. A biógrafa Catherine Sauvat indica que a pesar de que Deckers sempre negou que tivesen unha relación homosexual, despois de varios anos de vida en común, si houbo dita relación.

A finais da década de 1970, o servizo público financeiro federal de Bélxica dixo que debía 63 000 dólares en impostos. Citando dificultades económicas, ela e Annie Pécher suicidáronse por unha sobredose de barbitúricos e alcohol o 29 de marzo de 1985. Na súa nota de suicidio, escribiron que non renunciaban á súa fe e que desexaban ser enterradas xuntas nun funeral católico. Foron enterradas xuntas o 4 de abril de 1985 no cemiterio Cheremont de Wavre, a cidade en que morreron. A inscrición da súa tumba di "J'ai vu voler son âme/ A travers les nuages" ("Vin a súa alma voar a través das nubes"), un verso tomado da súa canción de 1966 "Luc Dominique".

Notas
-----

1. ↑  "Soeur Sourire – Biography & History". *AllMusic*. Consultado o 16 de marzo de 2019.
2. ↑  Chadwick, D. A. (2010). *The Singing Nun Story: The Life and Death of Soeur Sourire*. p. 20. ISBN 978-1-4537-1096-8.
3. ↑  Chadwick, D. A. (2010). *The Singing Nun Story: The Life and Death of Soeur Sourire*. p. 23. ISBN 978-1-4537-1096-8.
4. ↑  Éliane Gubin (2006). "Jeanne Paule Deckers". Dictionnaire des femmes belges: XIXe et XXe siècles. Lannoo Uitgeverij. pp. 146–47. ISBN 978-2-87386-434-7
5. ↑  Chadwick, D. A. (2010). *The Singing Nun Story: The Life and Death of Soeur Sourire*. p. 28. ISBN 978-1-4537-1096-8.
6. 1 2 3 4  Purtell, Tim (18 de decembro de 1992). "The Singing Nun's Story". ew.com. Consultado o 26 de xullo de 2008.
7. 1 2 3 4 5 6  Éliane Gubin (2006). "Jeanne Paule Deckers". *Dictionnaire des femmes belges: XIXe et XXe siècles*. Lannoo Uitgeverij. pp. 146–47. ISBN 978-2-87386-434-7.
8. ↑  Bronson, Fred (2003). *The Billboard Book of Number One Hits*. Billboard Books. p. 141. ISBN 0-8230-7677-6.
9. 1 2  "New film tells tragic story of Belgium's Singing Nun". *The Guardian*. 28 de abril de 2009.
10. ↑  "Bits of Show Business". *The Milwaukee Journal*. 13 de outubro de 1966. Consultado o 5 de abril de 2013. [*Ligazón morta*]
11. 1 2  Gordy, Margaret (8 de febreiro de 1979). "'Singing Nun' makes comeback". *Youngstown Daily Vindicator*. Consultado o 5 de abril de 2013.
12. ↑  Jenkins, Philip (2007). *God's Continent: Christianity, Islam, and Europe's Religious Crisis*. Oxford: Oxford University Press. ISBN 978-0195313956.
13. ↑  Heneghan, Tom (29 de abril de 2009). ""Sister Smile" film tells sad story of the Singing Nun". Blogs.reuters.com. Arquivado dende o orixinal o 23 de agosto de 2015. Consultado o 18 de agosto de 2015.
14. ↑  "Belgium's Singing Nun Is Reported a Suicide". *The New York Times*. 2 de abril de 1985.
15. ↑  Stephanie Mansfield, "The Singing Nun" in *The Washington Post*, 6 April 1978.
16. ↑  Sauvat, Catherine (2009). *Soeur Sourire* *(en francés)*. France Loisirs, 2009, p. 104.
17. ↑  "Interview: Leen Van Den Berg over Soeur Sourire: Zie me graag" [Interview: Leen Van Den Berg on Soeur Sourire: Love me]. *Gaylive.Be*. Arquivado dende o orixinal o 01 de decembro de 2014. Consultado o 29 de novembro de 2020.
18. ↑  Van Den Berg, Leen (2005). *Sœur Sourire: Journal d'une tragedie*. Editions Luc Pire. p. 209. ISBN 2-87415-483-0.
19. ↑  "'Singing Nun' takes her own life at 52". *The Milwaukee Journal*. 2 April 1985. Consultado o 5 de abril de 2013. [*Ligazón morta*]
20. ↑  Wilson, Scott. *Resting Places: The Burial Sites of More Than 14,000 Famous Persons*, 3d ed.: 2 (Kindle Locations 43607-43608). McFarland & Company, Inc. Publishers. Kindle Edition.
21. ↑  Chadwick, D. A. (2010). *The Singing Nun Story: The Life and Death of Soeur Sourire*. p. 75. ISBN 978-1-4537-1096-8.

Véxase tamén
------------

|  |  |
| --- | --- |
|  | Wikimedia Commons ten máis contidos multimedia na categoría:  ***Sœur Sourire Modificar a ligazón no Wikidata*** |

### Bibliografía

* Maddelein, Luc; van den Berg, Leen (2005). *Sœur Sourire. Zie me graag* (en neerlandés). Leuven: Davidsfonds. ISBN 90-5826-330-4.
* Chadwick, D. A. (2010). *The Singing Nun Story: The Life and Death of Soeur Sourire*. ISBN 978-1-4537-1096-8.
* Sauvat, Catherine (2009). *Soeur Sourire* (en francés). France Loisirs GF. ISBN 978-2-298-02813-3.
* Delaporte, Florence (1996). *Sœur Sourire: Brûlée aux feux de la rampe* (en francés). ISBN 978-2259184120.

* Portal:Bélxica
* Portal:Música

|  |  |
| --- | --- |
| Control de autoridades | 
* Wd: Q235449
* WorldCat
* VIAF: 78679420
* AllMusic: mn0000038958
* BNF: 125173570
* Discogs: 322936
* Europeana: ID
* FAST: 1792697
* GND: 131486071
* IMDb: nm0812123
* ISNI: 0000 0001 2029 0664
* LCCN: nr96036536
* MusicBrainz: ID
* NTA: 263981037
* RocksBackpages: singing-nun-The
* SUDOC: 034415831
* TMDb: 2846672
* WikiTree: Deckers-15

 |